Railroad Tycoon
Sid Meier's Railroad Tycoon (lyhyemmin Railroad Tycoon) on Sid Meierin kehittämä ja MicroProsen vuonna 1990 julkaisema taloussimulaattori ja strategiapeli, joka sijoittuu rautateiden alkuaikojen kilpailuun Pohjois-Amerikassa ja Euroopassa.
Pelin alussa on valittavissa neljä eri karttaa (suluissa karttojen alkuvuodet):
Jokaista karttaa voi pelata sadan vuoden ajan. Karttojen eroina on maantieteellisten erojen lisäksi myös erot kuljetettavien rahtien laadussa ja tuotantoketjuissa. Eroja on myös käytettävissä olevassa vetokalustossa, esimerkiksi TGV-junia ei ole käytettävissä muualla kuin Euroopassa (ei edes Britteinsaarilla). Pelinäkymässä kartat on kuvattu suoraan ylhäältäpäin, eikä kolmiulotteisia näkymiä ole ollenkaan.
Jokaisella kartalla on kolme tietokoneen ohjaamaa kilpailevaa rautatieyhtiötä. Näiden aggressivisuus pelaajaa kohtaan riippuu valitusta vaikeustasosta. Vaikeimmalla vaikeustasolla tietokone pyrkii saartamaan pelaajan radan siten, ettei pelaaja pääse laajentamaan rataverkkoaan kannattavasti (eri yhtiöiden radat eivät voi mennä ristiin).
Pelaajan tehtävä on valita aluksi kaksi kaupunkia, joiden välille rakennetaan rautatie. Alkupääomaa on kartasta riippuen joko miljoona Yhdysvaltain dollaria tai Englannin puntaa. Tämä riittää kohtuullisen pitkään rataan sekä veturiin ja vaunuihin. Rahaa saadaan matkustajien lipputuloista ja rahtimaksuista, joita pelaaja ei voi säätää. Rahdin ja matkustajien määrä riippuu kaupunkien koosta. Rahtimaksut perustuvat reitin pituuteen ja junan siihen käyttämään matka-aikaan. Lyhyet junat kulkevat nopeammin mutteivät voi kuljettaa paljoa rahtia.
Junien nopeus on ratkaiseva tekijä. Nopeuteen vaikuttavat radan mutkat sekä nousut että laskut. Mutkissa junat hidastavat aina, joten niihin rataa tehdessä ei voi vaikuttaa. Nousuista ja laskuista annetaan rataa rakennettaessa varoitus, jolloin kannattaa yleensä valita tasaisempi reitti.
Pelissä on neljä vaikeustasoa. Niistä riippuvat sekä tietokoneen aggressiivisuus että karttojen maastonmuotojen vaikutus radan rakentamiseen. Helpoimmalla vaikeustasolla tietokone ei sanottavasti häiriköi pelaajan tavoitteita, eivätkä maantieteelliset haitat ole vakavia.
Sitä vastoin vaikeimmalla vaikeustasolla tietokone usein rakentaa kilpailevan ratalinjan pelaajan jo valtaamaan kaupunkiin, josta on seurauksena hintakilpailu ("Rate War"). Vaikeimmalla vaikeustasolla myös maastonmuodot aiheuttavat erittäin paljon ongelmia, jopa jokilaaksosta poispääsy ilman suuria nousuja radan pituusprofiilissa on miltei mahdotonta. Vaikeimmalla vaikeustasolla suurten kaupunkialueiden muuttuminen slummeiksi on myös mahdollista.
Pelaajan taloustaidoista riippuu pelin lopputulos. Tavoitteena on saada mahdollisimman hyvä tuotto mahdollisimman pienillä menoilla. Tätä kuvaamassa on myös taulukko pelaajan "eläkkeelle siirtymisen jälkeisestä työurasta", jossa matalin on kulkukauppias ja korkein tavoite Yhdysvaltain presidentti.
Alkuperäisessä Railroad Tycoonissa on muutamia rajoituksia:
Alkuperäinen Railroad Tycoon on saanut kolme jatko-osaa:
Näiden pelien perusidea on sama kuin alkuperäisen. Railroad Tycoon Deluxe on käyttöliittymältään ja näkymältään samanlainen alkuperäisen version kanssa, kun taas Railroad Tycoon II siirtyi käyttämään yläviistosta kuvattua karttanäkymää. Railroad Tycoon III:ssa karttana on 3D-maailma ja portaaton zoomaus.
Amiga Format -lehti antoi pelille arvosanan 92% arvostelussaan.